Sodba Sodišča (prvi senat) z dne 24. oktobra 2024 (predlog za sprejetje predhodne odločbe Hoge Raad der Nederlanden - Nizozemska) – Kwantum Nederland BV, Kwantum België BV / Vitra Collections AG
(Zadeva C-227/23 1, Kwantum Nederland in Kwantum België)
(Predhodno odločanje – Intelektualna in industrijska lastnina – Avtorska pravica – Direktiva 2001/29/ES – Členi od 2 do 4 – Izključne pravice – Avtorskopravno varstvo predmetov uporabne umetnosti, katerih država izvora ni država članica – Bernska konvencija – Člen 2(7) – Merilo materialne vzajemnosti – Razdelitev pristojnosti med Evropsko unijo in njenimi državami članicami – Uporaba merila materialne vzajemnosti s strani držav članic – Člen 351, prvi odstavek, PDEU)
Jezik postopka : nizozemščina
Predložitveno sodišče
Hoge Raad der Nederlanden
Stranke v postopku v glavni stvari
Tožeči stranki: Kwantum Nederland BV, Kwantum België BV
Tožena stranka: Vitra Collections AG
Izrek
Položaj, v katerem družba zahteva varstvo avtorskih pravic za predmet uporabne umetnosti, ki se trži v državi članici, če je ta predmet mogoče opredeliti kot „delo“ v smislu Direktive 2001/29/ES Evropskega parlamenta in Sveta z dne 22. maja 2001 o usklajevanju določenih vidikov avtorske in sorodnih pravic v informacijski družbi, spada na stvarno področje uporabe prava Unije.
Člen 2(a) in člen 4(1) Direktive 2001/29 v povezavi s členom 17(2) in členom 52(1) Listine Evropske unije o temeljnih pravicah
je treba razlagati tako, da
v sedanjem stanju prava Unije nasprotujeta temu, da države članice v nacionalnem pravu uporabijo merilo materialne vzajemnosti iz člena 2(7), drugi stavek, Konvencije za varstvo književnih in umetniških del, podpisane 9. septembra 1886 v Bernu (Pariški akt z dne 24. julija 1971), v različici po spremembi z dne 28. septembra 1979, za delo uporabne umetnosti, katerega izvorna država je tretja država in katerega avtor je državljan tretje države. V skladu s členom 52(1) Listine o temeljnih pravicah lahko le zakonodajalec Unije z zakonodajo Unije določi, ali je treba v Uniji omejiti podelitev pravic iz tega člena 2(a) in tega člena 4(1).
Člen 351, prvi odstavek, PDEU je treba razlagati tako, da državi članici ne dovoljuje, da bi z odstopanjem od določb prava Unije uporabila merilo materialne vzajemnosti iz člena 2(7), drugi stavek, Konvencije za varstvo književnih in umetniških del, podpisane 9. septembra 1886 v Bernu (Pariški akt z dne 24. julija 1971), v različici po spremembi z dne 28. septembra 1979, za delo, katerega izvorna država so Združene države Amerike.
____________
1 UL C 252, 17.7.2023.